V októbri minulého roka prišiel Slovenský zväz ľadového hokeja (SZĽH) s podporou vlády SR, Ministerstva školstva, vedy výskumu a športu SR, s projektom Korčuľuje celé Slovensko. Základným cieľom bolo oživenie záujmu o korčuľovanie na základných školách, zvýšenie všeobecnej pohybovej znalosti detí a zlepšenie ich športovej úrovne.
Do projektu sa zapojili aj žiaci prvých ročníkov zo Základnej školy Jilemnického 1 a Základnej školy Námestie mládeže vo Zvolene. Nácvik korčuliarskych zručností žiakov prvého ročníka prebiehal na zimnom štadióne vo zvolene v dopoludňajších hodinách v rámci vyučovania za účasti triednych učiteliek žiakov a hlavnej trénerky Športového krasokorčuliarskeho klubu mesta Zvolen Jany Zrubecovej.
Vybrané zmiešané družstvá (po 5 chlapcov a 5 dievčat) oboch zvolenských škôl si potom vo februári aktuálneho roka zmerali svoje korčuliarske zručnosti v rámci okresného kola. Víťazná ZŠ Námestie mládeže následne absolvovala krajské kolo na ľade breznianskej arény, kde sa stretlo spolu 40 detí – prvákov zo základných škôl z Brezna, Banskej Bystrice, Detvy a práve Zvolena. Silná konkurencia nabudila zverencov učiteľky Lackovej natoľko, že mladí Zvolenčania sa stali suverénnym víťazom a postupujúcim do celoslovenského kola.
Šikovná a úspešná zvolenská výprava pred košickou arénou. FOTO - ŠTEFAN ŠAJBAN
Malé korčuliarske majstrovstvá Slovenska sa koncom marca uskutočnili v košickej Crow aréne. Veľkú radosť talentovaní zvolenskí prváci urobili svojim rodičom, vedeniu ZŠ a povzbudzujúcim starším spolužiakom aj na východe. V súťaži totiž obsadili celkové 2. miesto, keď v troch disciplínach obsadili dvakrát druhú a raz prvú priečku.
Zvolenčanov k peknému úspechu nemalou mierou určite dohnal aj prítomní fan-klub, ktorý bol organizátormi podujatia vyhodnotený ako najlepší zo všetkých zúčastnených podporných tímov. Vyvrcholením celého podujatia bolo odovzdávanie cien prezidentom SZĽH Igorom Nemečkom.